Natten til tirsdag har ukendte gerningsmænd sat ild til et stort banner med folketingskandidaten Karsten Lauritzen (V).

Flere nordjyske politikere har oplevet, at deres valgplakater er blevet skæmmet eller fjernet i løbet af valgkampen. Og hærværket i valgkampen fortsætter. I løbet af natten til tirsdag har ukendte gerningsmænd sat ild til et banner af Karsten Lauritzen. I branden er banneret, der måler to gange fem meter og fire bigballer gået op i røg. Folketingskandidaten tror ikke på, at der er en tilfældighed. - Jeg var chokeret, da jeg fik meldingen her til morgen. Ildspåsættelse er ganske alvorligt og helt igennem uacceptabelt. Det er sørgeligt, at nogle mennesker i vores samfund vil udtrykke politiske holdninger på den måde. Det er på ingen måde noget, der hører sig hjemme i et demokratisk samfund som det danske, siger Karsten Lauritzen. Banneret var opstillet ved rundkørslen i Brøndum ved Aalborgvej og Aarsvej.